Կիմբապ

Կիմբապ (հանգըլ՝ 김밥), հայտնի ուտեստ կորեական խոհանոցում, ռոլ` փաթաթված չորացրած ծովային կաղամբի թերթիկների մեջ (կոր.` 김 կիմ), լցոնված շոգեխաշված բրնձով (կոր.` 밥 բապ), մանրեցրած կամ երկարությամբ կտրատած, հաճախ շոգեխաշած բանջարեղենով, ձկով, ծովամթերքով, խոզապուխտով և ձվածեղով։ Կիմբապը մատուցում են կտրատած կլորակներով, որը ուտում են՝ վերցնելով փայտիկներով և թաթախելով սոյայի սոուսի մեջ՝ քունջութի սերմերով։

Կիմբապն առաջացել է ճապոնական ֆուտոմակի ռոլլերից։ Ուտեստը փոխառվել է Ճապոնական բռնագրավման ժամանակ։ Սուշիից կիմբապը տարբերվում է նրանով, որ բրնձի մեջ գրեթե չկա քացախ, ինչպես նաև կիմբապի մեջ չեն օգտագործում հում ձուկ։

Սովորաբար կիմբապն ուտում են պիկնիկի ժամանակ կամ պարզապես փողոցում, ինչպես նաև խորտիկի տեսքով (այդ դեպքում կիմբապը մատուցվում է տակուաանի կամ կիմչխիի հետ)։

Բաղադրություն 
Կիմբապի հիմնական բաղադրիչներն են բրինձը, որին ավելացնում են աղ, քունջութի կամ ճաղաշարի ձեթ, և միջուկը։ Միջուկի համար կարող է օգտագործվել ձուկ, միս, ձու, բանջարեղեն, ամենը կարող է լինել ինչպես թարմ, այնպես էլ մարինացված, եփված կամ խորոված։ Հատկապես շատ են օգտագործվում ծովախեցգետնի միս, ձու, վարունգ, սպանախ, գազար և տակուան։

Տարատեսակներ 

Կիմբապում բրինձը հիմնականում սպիտակ է, թեև օգտակարության առումով 21-րդ դարում կիմբապը ճանաչում է ձեռք բերել շագանակագույն բրնձով։ Շատ հազվադեպ կիմբապի մեջ օգտագործում են կպչուն բրինձ։
Կիմբապ պատրաստելու համար կիմը չորացնում են, երբեմն տապակում և ավելացնում են ձեթ ու աղ, հաճախ ուղղակի տապակում են, իսկ երբեմն հում են թողնում։

Բացի վերը նշված բաղադրիչներից օգտագործվում է պանիր, կաղամար, կիմչխի, երշիկ և թյուննոս (ձուկ)։
Արտաքինից ռոլլերը կարող են պաված լինել քունջութով, բացի դրանից երբեմն կիմբապը պատում են հում ձվով և տապակում են։

Սամգակ կիմբապ (կոր.` 삼각김밥), եռանկյունի կիմբապ, որը վաճառվում է Հարավային Կորեայի շատ խանութներում։ Սամգակ կիմբապը նույնպես ունի տարատեսակներ։

Չխունմու կիմբապ (կոր.` 충무김밥), կիմբապը միայն բրնձով, ծագել է Չխունմու քաղաքում։ Չխունմուն բարակ կիմբապ է և պատվում է ձեթով։ Այն հաճախ մատուցում են կկոլտտուգի մուչխիմի (կոր.` 꼴뚜기 무침) հետ, որը մարինացված և կծու հեղուկի մեջ թթու դրած կարմիր պղպեղ է` փոքրիկ ութոտնուկներով, ինչպես նաև մուչխիմի հետ (կոր.`무김치):

Չխամչխի կիմբապ (կոր.` 참치김밥), կիմբապի ևս մեկ հայտնի տեսակ է, որի միջուկը թյուննոսն է, մարինացված քունջութը, մայոնեզը և այլ բաղադրիչներ։

Ֆրանչայզ 

Մի շարք հարավկորեական արագ սննդի սպասարկման կետեր հաճախորդներին առաջարկում են կիմբապ և լափշա, ընդ որում տարբեր ընկերություններ մասնագիտանում են կիմբապի լիովին տարբեր տեսակների մեջ։ Դրանցից մի քանիսին են՝ «Կիմբապի դրախտ» (կոր.` 김밥천국, կիմբապ չխոնգուկ), «Կիմբապի երկիր» (կոր.` 김밥나라, կիմբապ նարա), «Կիմգանե» (կոր.` 김家네), «Կիմբապ և սպագետտի» (կոր.` 김밥과 스파게티): Սպասարկման կետերում մատուցում են ոչ միայն կիմբապ, այլև այլ ճաշատեսակներ. տոնկացու, ռամեն, պիբիմբապ, տոֆույով ապուր և այլն։

Միջազգային ճանաչում 
Կիմբապը ճանաչվել է կորեական հարյուր ամենալավ ճաշատեսակներից մեկը` օտարերկրացիների համար։ Կանադական ամենշաբաթյա straight.com կայքը կիմբապին է նվիրել «Korean Kimbap Rolls Out of Sushi's Shadow» հոդվածը, որում այն համեմատվել է սուշիի հետ։

Ծանոթագրություններ

Տես նաև 
 Սուշի

Արտաքին հղումներ 
 Կիմբապ։ Բարի գալուստ Հարավային Կորեա  
 Gimbap recipe Chow Times կայքում 
  Tuna gimbap recipe Naver Kitchen կայքում
 Traditional Gimbap Recipe , Korean-Cooking.com կայքում 

Կորեական խոհանոց
Բրնձով ուտեստներ